标题：高坡异纂
著者
明·杨仪
朝代
明
书目提要
〖解题〗《高坡异纂》三卷，明杨仪撰。杨仪，常熟人，字梦羽。嘉靖进士，官至山东按察副使。是书乃志怪之书，所记往往诞妄。清代《钦定四库全书总目》称“小说之诞妄，未有如斯之甚者也”。是书收入范钦辑《烟霞小说》，今北京、吉林大学、南京馆藏万历十八年刊本，清有江西巡抚采进本，又《古今说部丛书》亦收入，兹据以标点整理。〖质量〗二三校。
版本
古今说部丛书本
卷数
4
内容选读
先大夫讳舫为莒日莒小吏尉玉家产一马白色骝也。州常有公事欲申青州府。府去州三百六十里事急莫可遣者玉自陈有良马一日可达。遂遣之行数十里有郡盗见玉马。邀之玉绐曰：“固吾愿相易然马有良驽请先试之。”于是郡盗马与玉马并发未数里玉马前至一村巷出公文示村民曰：“吾莒吏也有群盗欲夺吾马来避于此。”民匿之俄而盗至将尽杀村民求马。玉知盗在外杀人策马越数重墙出直走府中日尚未午至是马名大著。先大夫以重价取之每有事白府则一日能往返。后归吴中死厩下。又常修莒城莒民马良得一瓦函。上并列二穴一穴有水清彻无滓一穴有一剑良持归置榻下。夜有光洞照一室。乃以纸布裹数重绳绕其外光如故。明旦视之布绳皆两离剑脱刃而出矣。良惧掘地埋之。尝持示余余时年甫十岁不知其奇也后莫知所在。
蔡敞字士弘别号毅斋。上世本昆山人永乐中徙居北京。敞好少游常遇异人于歌楼自称王先生相与甚善。一夕乘月步都市时夜禁甚严逻卒交错于道无所诘问。敞心异之至东徼头复遇二三客控马以待。异人至客前请行。异人曰：“我携郎君步月至此诸君能更备一骑与同游乎。”须臾又控一马至。甚雄俊拥敞乘之。嘱使闭目虽甚苦忽妄窥视。敞如教耳边但闻风涛声然寒极不能禁言之甚力异人叹曰：“此去四十里有罡风过此即得上仙恨子福浅耳。”即令开目乃在一野寺前。供帐甚盛就树下诸客纵谈皆非尘世间事敞亦不有知也。因问此为何地异人曰：“此去句容县十五里某寺也。”敞纵观蹴起一石子戏纳金刚口中。酒数行复与诸客乘马还都市而别漏下方四筹耳。居数日异人告别以一木杖赠敞。勉敞读书进修后当再会珍重而去。敞后以翰林秀才四举不第选中书历官员外郎出守衢州府道经丹阳。因至句容寻访此寺则固旧游处也。遣人视金刚口中石子犹在焉始信王先生为神仙。既莅衢好道愈笃。忽一日有道士进谒敞留饮入夕。道士遣一童子去席百步解衣而立。时方隆冬道士遥吐气嘘之即汗出淋漓暖如盛夏。既而口出风吹之寒气袭人便欲僵仆。敞惊起曰：“此庭中瓦砾山积欲去之久矣然未暇也君能除之乎”道士曰：“此易耳。”即令闭门尽屏侍从但闻庭中若人马声甚众瞬息声止闭门视阶砌如扫矣。众叹服乘月送之。将别乃以异人所留木杖授道士令暂执。道士亦大惊云：“杖热如火不能执。”后不复见敞后官止衢州异人亦不复至年七十六终。
我谙阳明道故知未来事。时人不我识遂传耽一技。缅思王导徒神器良久觊。诸谢岂不力伯仁见蕴底。所以敦者佣罔顾天经与地义。不然百口未负托何忍置之死。我于斯时知有分日中斩柴市。我死何足悲我生良有以。九天一人抚膺笑晋室诸公亦可耻。举目山河徒叹非携手登亭空洒泪。王导真奸雄千载人未议。偶感君子谈中及重与写真记。固知仓卒不成文自今当与频谑戏。倘其为我一表扬万世万世万万世。
成化间河南省下有渔人得一龙卵于黄河边苇箔中大容一升许。有一商人以数疋布易之送于官置诸延庆观居民异之观者如堵。时卢龙周斌字国用知开封府命击破之中包碧水余无所有。数日后忽大风扬沙黑云自观中起势甚猛庭前有两树都司前一大树皆拔去。左布政章绘宅内有楼飘去其半。楼上有一大铜盆亦从空飞去。
木生字元经少有俊才。时康陵朝以乡荐人太学与龚司谏喧有场?之旧。屡欲以生才艺上闻生曰：“人各有时若锥处囊中颖当自脱宁待援手他人乎。尚果荐上元经惟有被发入山耳。”司谏不能强生亦谢去。携琴遨游齐鲁间揽结诸英俊。或眺览名山水往来两都时人莫能窥其际也。尝登泰山观日出夜宿秦观峰。梦有老妇携一女子相见甚欢如有平生之分。既又遗一诗扇展诵未终忽晓钟鸣惊悟而起。其所梦经行道路第宅历历皆能记忆。明年将入都道出武清。散步柳阴中过一溪桥。道旁有遗扇在草中收视之上有诗云：“烟中芍药朦胧睡雨底梨花浅淡妆。小院月昏人定后隔墙遥辨麝兰香。”仿佛是梦中所见者珍袭藏之。行未几遥见一女郎从二女侍游树下。迤<辶里>将近生趋避之。时为三月既望新雨初霁微风扇暖。女郎徐邀二侍穿别径结伴而去。生伫立转盼但觉带袂飘举环佩锵然百步之外异香袭道绰约若神仙中人。遂以所佩错刀削树为白题一绝句曰：“隔江遥望绿杨斜联袂女郎歌落花。风定细声听不见茜裙红入那人家。”倚徙弥望乃行前至野店中。问诸村民或曰此去里许有田将军园林岂即其家眷属乎。生明日又往树下竟日无所遇惟见溪水中落花流出。复题一绝句续书于树曰：“异鸟娇花不奈愁湘帘初卷月沉钩。人间三月无红叶却放桃花逐水流。”自后不复相闻然前所得遗扇每遇良辰胜会未尝不出入怀袖把玩讽咏爱如珙璧。壬午圣人嗣统数载间文恬武熙天下无事思得贤士与之共兴礼乐。司谏时已历通显尝因燕对奏上曰：“臣所知有木元经者才合春卿名收贾董陛下必欲更定礼乐非其人不可。”上遂命收入选部。时朝廷将大营建隶名工曹。曹长师丹心善生每事暇辄邀生同游。当春牡丹盛放且所司有器皿厂约生明日会厂中同出土桥诸名园赏之。生至期达旦偶以他事后期厂中皆上供御器非主者至不得入生因勒马以俟。道旁有井马渴绝衔奔水。生恐下马马逸左右皆前逐马生就立井旁民舍。其家以贵客在门召一邻翁至延生入。初经重屋仅庇风日似一中下民居。再起一关则高堂藻饰别一景象。又西过曲径越小院其中楼台阙?金碧耀辉恍非人世。生稍憩便欲辞出。翁曰内人乃老夫寡妹年亦逾五矣幸暂留。伺马至行无伤也。生起挥扇逍遥历览画壁翁从旁见其扇进曰：“此扇何从得之”生曰：“吾十年前过武清所得道旁遗弃也。”翁借观遽持入内。顷之出告生曰：“天下事萍梗遭逢固有出于偶然者矣。适见扇头诗疑为吾甥女手笔入示吾妹固非误也。”生初入其室庐皆若梦中故所经行者心固已异之矣。及闻翁言愈疑之。再引入一曲室帏幄鲜丽金玉烂然。至其几榻整洁琴瑟静好莫能名状。须臾一老妇出拜。自言姓钱氏先夫田忠义官至上轻车都尉。往岁扈从西征为流矢所中舆疾归武清。小女涓涓时年十四随侍汤药偶遗此扇不意乃入君子之手。今夫亡三载矣睹物兴怀不觉遂生伤感。然当时溪树上有二绝句不知何人所书。小女因寻扇再至其地经览而归至今吟哦不绝于口。生请诵之即其旧题也。老妇因请命娟娟出见传呼良久不至。母自入谓女曰：“客即树上题诗人也。”娟娟强起严服靓妆与母相携而出。至则玉姿芳润内美难征俨然秦观峰梦中所见也。生又以梦告母共相嗟异。久之马至珍重辞谢而去。明日邻翁以娟母命来曰未亡人有二女其少先行矣娟最爱将赖以终未亡人身。然幽赞以神明协以人未亡人尚敢吝其爱女乎请以弱女为君子侍。生辞之翁申母命曰：“先将军无遗育弱息仅存使君子不以下体是遗。家虽亡得婿公瑾亡人且无憾矣。”生乃请卜之得解之凡二卜者曰：“田获三狐姓著占辞事无不济。但三狐得矢恐不能永终贞吉耳。”生犹豫未决翁致三命曰：“吾闻古之君子处大事必假于梦卜。梦生于心卜决于人。今婚媾及事矣乃不内决于心而顾取决于人耶。”终不得辞卒以其年四月戊寅成礼。娟娟妙解音律通贯经史凡诸戏博杂艺靡不精晓。情好甚笃未阅月大工皇木至潞河生将督运南行势不能留室内又少亲干乃锁院而去。母先亦暂至武清遣人问娟娟从门隙中附诗于母寄生曰：“闻郎夜上木兰舟不数归期只数愁。半幅御罗题锦字隔墙里赠玉搔头。”是夕生适自潞还娟出迎。生曰：“方从马上得诗未有以复即口占赠娟曰：“碧窗无主月纤纤桂形扶疏玉漏严。秋浦芙蓉倚丛叶半妆斜映水晶檐。”生他日偶得乡人书独坐深思。娟以诗解之曰：“碧玉杯中琥珀光灯前把劝阮家郎。不须更忆人间世千树桃花即故乡。”其冬十月生以太夫人忧去职河冰既合娟适病不能偕行。生存亡抱恨计无所出邀母与娟同居约以冰解来迎相与悲姻而别。明年春娟病转剧遣翁子钱即。以诗寄生曰：“楚天风雨绕阳台百种名花次第开。谁遣一番寒食信合欢廊下长莓苔。”生遣使往迎比至则不起匝月矣。辛卯冬生再入都过母家见娟娟画像题诗其上曰：“人生补过羡张郎已恨花残月减光。枕上游仙何迟速洞中乌兔太忽忙。秦娘似比当时瘦李卫惭多旧日狂。梅影横斜啼鸟散绕天黄叶倚绳床。”时多传诵焉。
左都御史耿清陕西真宁人。少赴举过淳化县宿逆旅。主人有女夙为妖所凭是夜妖不至。清旦发妖即复来。女诘之答曰：“避耿秀才耳。”女以闻于父父追清告之清书“耿清在此”四字令揭于门妖遂灭。文庙继统清行刺不果而死。[1]